SET ปิดเช้าพุ่งกระฉูด21จุด รับปัจจัยตปท. หลังเจรจาการค้าสหรัฐฯ-จีนสดใส คลายกังวลเศรษฐกิจ
SET ปิดเช้าพุ่งกระฉูด21จุด รับปัจจัยตปท. หลังเจรจาการค้าสหรัฐฯ-จีนสดใส คลายกังวลเศรษฐกิจ โดยดัชนีตลาดหุ้นไทยช่วงเช้าปิดที่ระดับ 1,613.45 จุด เพิ่มขึ้น 20.93 จุด หรือ 1.31% มูลค่าการซื้อขาย 3.19 หมื่นล้านบาท
4 พ.ย. 2562

ผู้สื่อข่าวรายงานว่า ดัชนีตลาดหุ้นไทยช่วงเช้าปิดที่ระดับ 1,613.45 จุด เพิ่มขึ้น 20.93 จุด หรือ 1.31% มูลค่าการซื้อขาย 3.19 หมื่นล้านบาท
10 หุ้นดันดัชนีเช้านี้

ด้าน น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้ดีกว่าที่คาดไว้ เป็นไปในทิศทางเดียวกับตลาดหุ้นในภูมิภาคเอเชียที่เช้านี้ส่วนใหญ่จะเคลื่อนไหวในแดนบวก รับอานิสงส์จากการเจราจาการค้าระหว่างสหรัฐฯ และจีน ที่มีสัญญาณที่ดี และตัวเลขเศรษฐกิจของสหรัฐฯ และจีน ออกมาดีกว่าคาด ทำให้คลายความกังวลเกี่ยวกับเศรษฐกิจไปได้บ้าง
ส่วนบ้านเราเมื่อวันศุกร์ที่ผ่านมาตลาดฯได้ปรับตัวลงไปมากด้วย ซึ่งตลาดฯก็ฟื้นตัวขึ้นมาได้เหนือระดับ 1,600 จุดในเช้านี้ อย่างไรก็ดี ยังต้องติดตามการประชุมคณะกรรมการนโยบายการเงิน (กนง.) ในวันที่ 6 พ.ย.นี้ ซึ่งก็มีโอกาสที่จะปรับลดอัตราดอกเบี้ยได้สัก 1 ครั้งในปี้นี้ รวมทั้งให้ติดตามการทยอยประกาศผลประกอบการของบริษัทจดทะเบียนต่อไป
สำหรับแนวโน้มการลงทุนในช่วงบ่ายนี้ น.ส.ธีรดา กล่าวว่า ตลาดฯคงจะผันผวนในแดนบวกได้ โดยมีแนวรับ 1,600 จุด ส่วนแนวต้าน 1,615 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
JAS     มูลค่าการซื้อขาย  3,833.44 ล้านบาท ปิดที่    4.72 บาท  เพิ่มขึ้น 0.34 บาท
CPALL   มูลค่าการซื้อขาย  1,643.10 ล้านบาท ปิดที่   77.50 บาท  เพิ่มขึ้น 1.75 บาท
GULF    มูลค่าการซื้อขาย  1,585.04 ล้านบาท ปิดที่  170.50 บาท  เพิ่มขึ้น 8.00 บาท
PTT     มูลค่าการซื้อขาย  1,439.21 ล้านบาท ปิดที่   45.50 บาท  เพิ่มขึ้น 0.25 บาท
BANPU   มูลค่าการซื้อขาย  1,198.20 ล้านบาท ปิดที่   11.70 บาท  ลดลง  0.60 บาท